Diari Oficial de la Generalitat Valenciana


Sumari del DOGV 9524, del 01-02-2023 (2023/970)

DECRET 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/01/27/7/dof/vci/html**

### Dades del document

Número de DOGV
:   9524

Data del DOGV
:   01-02-2023

Secció del DOGV
:   I. DISPOSICIONS GENERALS

Número del document
:   2023/970


Data del document
:   27-01-2023

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * Conselleria de Justícia, Interior i Administració Pública

DECRET 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris. [2023/970]  
PREÀMBUL  
  
L'actualització de les quanties per indemnitzacions per raó de servei a percebre pel personal al servei de la Generalitat, previstes en l'annex al Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, es va efectuar per última vegada, mitjançant el Decret 64/2011, de 27 de maig, del Consell, pel qual es modifica l'indicat Decret 24/1997, d'11 de febrer, que va ser publicat el 30 de maig de 2011.  
El Decret 24/1997 va ser modificat posteriorment pel Decret 95/2014, de 13 de juny, del Consell, si bé el seu contingut no va afectar els imports del seu annex.  
El temps transcorregut des de l'última actualització de l'annex fa necessària una revisió de les quanties relatives a les assistències a les sessions dels tribunals encarregats de l'avaluació de les persones participants en els processos de selecció de la Generalitat.  
A més, l'aprovació de les ofertes d'ocupació pública conforme amb les taxes de reposició previstes en les lleis de pressupostos de l'Estat i de la Generalitat suposen un increment significatiu en el nombre de processos selectius. Una de les peces essencials en aquests processos són els òrgans tècnics de selecció, els membres dels quals fan una tasca fonamental afegida a la corresponent als llocs de treball que exerceixen. Una compensació adequada a aquest esforç i responsabilitat extraordinària que assumeixen justifica majorment l'establiment i l'actualització d'una indemnització adequada per raó d'aquest servei.  
  
També es modifiquen les quanties de les assistències a seminaris, cursos, etc. previstes en la lletra b de l'apartat C) de l'annex, amb un abast merament tècnic.  
El projecte d'elaboració del decret s'ha adequat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques. L'adequació als principis de necessitat, eficàcia i proporcionalitat i eficiència queda justificada en els paràgrafs anteriors. Quant al principi de seguretat jurídica, s'ha inclòs en el present decret la totalitat de l'annex del Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, per a facilitar-ne el coneixement i comprensió.  
  
Respecte al principi de transparència exigit en l'article 129.5 de la Llei 39/2015, en el procés d'elaboració del present decret es va donar una especial importància al procés d'al·legacions a les conselleries l'àmbit de les quals poguera incidir, així com a la negociació en l'àmbit de la mesa general de negociació de personal funcionari, estatutari i laboral (MGN I).  
Per tot això, i de conformitat amb el que es preveu en els articles 49.1.1a i 50.1 de l'Estatut d'Autonomia de la Comunitat Valenciana, l'article 89 de la Llei 4/2021, de 16 d'abril, de la funció pública valenciana, l'article 18.f de la Llei 5/1983, de 30 de desembre, del Consell i els articles 5 i 6 del Decret 5/2019, de 16 de juny, del president de la Generalitat, pel qual es determinen el número i la denominació de les conselleries i les seues atribucions; vistes les al·legacions formulades per les conselleries afectades; celebrada la corresponent mesa general de negociació el dia 4 d'octubre de 2022, i amb informe favorable de la Direcció General de Pressupostos, de la Direcció General de Funció Pública i l'informe de l'Advocacia de la Generalitat, a proposta del conseller d'Hisenda i Model Econòmic i de la consellera de Justícia, Interior i Administració Pública, conforme amb el Consell Jurídic Consultiu de la Comunitat Valenciana, prèvia deliberació del Consell en la reunió del dia 27 de gener de 2023,  
  
  
DECRET  
  
Article únic. Modificació del Decret 24/1997, d'11 de febrer, del Consell  
S'aprova la modificació de l'annex del Decret 24/1997, d'11 de febrer, del Consell, sobre indemnitzacions per raó de servei i gratificacions per serveis extraordinaris, que queda redactat en els termes que figuren en l'annex a aquest decret.  
  
  
DISPOSICIÓ FINAL  
  
Única. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 27 de gener de 2023  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCÍA  
  
La consellera de Justícia, Interior i Administració Pública,  
GABRIELA BRAVO SANBARTOLOMÉ  
  
  
  
ANNEX  
Nova redacció de l'annex del Decret 24/1997, d'11 de febrer, del Consell, sobre indemnitzacions per raó de servei i gratificacions per serveis extraordinaris.  
  
«ANNEX  
A) Allotjament, restauració i altres despeses.  
- Allotjament: 65,97 ?/dia  
- Restauració: 37,40 ?/dia  
- Altres despeses: 8,34 ?/dia  
  
B) Indemnització per quilometratge  
  
Categoria Import  
Turismes 0,19 ?/km  
Motocicletes 0,078 ?/km  
  
  
C) Assistències  
a) A tribunals i comissions de valoració:  
  
Funció Import màxim  
President/a i secretari/ària 90,00 ?/dia  
Vocals 78,50 ?/dia  
Personal col·laborador de suport tècnic 75,00 ?/dia  
Personal col·laborador de suport administratiu  
Responsable del centre  
Responsable d'aula  
Col·laborador/a auxiliar de centre  
Col·laborador/a d'aula   
70,00 ?/dia  
60,00 ?/dia  
55,00 ?/dia  
50,00 ?/dia  
  
  
b) A seminaris, cursos, etc.  
  
Participació Import màxim  
Moderador/a 209 ?/jornada  
Conferenciant 521 ?/conferència  
Ponent 382 ?/ponència  
Docent 84 ?/hora  
Personal col·laborador 50 ?/dia  
  
  
D) Localització  
  
Mòdul diari Import màxim laborals Import màxim festius  
Personal del subgrup A1 38,88 ?/dia 46,66 ?/dia  
Personal del subgrup A2 29,15 ?/dia 34,98 ?/dia  
Personal del subgrup C1 25,68 ?/dia 30,82 ?/dia  
Personal del subgrup C2 i de les agrupacions professionals funcionarials  
 22,21 ?/dia 26,65 ?/dia  
  
  
E) Vigilància i protecció  
  
Mòdul diari Import màxim  
Personal dels subgrups A1 i A2 14,58 ?/dia  
Personal dels subgrups C1 i C2 i de les agrupacions professionals funcionarials 13,19 ?/dia»


Còpia Permalink ELI